אמיר פנואלי

אמיר פְּנוּאֵלי (22 באפריל 1941 – 2 בנובמבר 2009) היה מדען ישראלי, פרופסור מן המניין בתחומי המתמטיקה ומדעי המחשב, חתן פרס ישראל ופרס טיורינג.

==ביוגרפיה==
פנואלי נולד במושב נהלל, בנו של ש"י פנואלי, שהיה מנהל בבית הספר בנהלל, ולימים מייסד החוג לספרות עברית באוניברסיטת תל אביב. ב-1945 עבר עם משפחתו לחולון. למד בתיכון "קוגל" בחולון וב"תיכון חדש" בתל אביב.

סיים תואר ראשון במתמטיקה בטכניון בהצטיינות יתרה, לאחר מכן עשה דוקטורט במכון ויצמן למדע בהנחייתו של פרופ' חיים לייב פקריס. נושא התזה שלו, שאותה הגיש בשנת 1967, הוא "גאות ושפל באגנים פשוטים". במהלך פוסט-דוקטורט באוניברסיטת סטנפורד ובמרכז המחקר של IBM ביורקטאון הייטס החליט להשקיע את מאמציו במדעי המחשב. בשנת 1969 חזר למכון ויצמן ונמנה עם סגל החוקרים בו. בשנת 1973 עבר לאוניברסיטת תל אביב, והקים בה את מסלול מדעי המחשב במסגרת המחלקה למתמטיקה. בשנת 1980 חזר למכון ויצמן, שם עסק במחקר פעיל, הוראה והנחיית סטודנטים עד גיל פרישה.

בשנת 1996 קיבל את פרס טיורינג, על מאמרו משנת 1977, "The Temporal Logic of Programs", שבו הציג את לוגיקת הזמן (לוגיקה טמפורלית) לתחום מדעי המחשב. השיטות התאורטיות שפיתח מאפשרות הוכחת טענות המתייחסות לממד הזמן, ובכך מאפשרות לאמת תוכנה המפקחת על אירועים בדידים ורציפים כאחד.

החל משנת 1999 החזיק משרה באוניברסיטת ניו יורק בארצות הברית, בפקולטה למדעי המחשב, בנוסף לפעילותו במכון ויצמן למדע.

בשנת 2000 הוענק לו פרס ישראל, בשנת 2001 נבחר כחבר האקדמיה הלאומית הישראלית למדעים.

בנוסף לפעילותו האקדמית, פעל פנואלי כיזם בתחום ההיי-טק. בשנת 1971 נמנה עם מייסדי חברת "מיני מערכות", שסיפקה שירותי פיתוח תוכנה לחברת "סאיטקס" ולגופים נוספים, בהם המרכז לטכנולוגיה חינוכית והתעשייה האווירית. במסגרת זו היה מעורב בפיתוח מערכות זמן אמת, מערכות הפעלה ומהדרים.

בשנת 1984 נמנה, ביחד עם עמיתו במכון ויצמן דוד הראל, עם מייסדי חברת "אד-קאד". החברה החלה את דרכה במסגרת פרויקט ייעוץ לאפיון מערכות האוויוניקה והקשר של מטוס הלביא. לצורך הפרויקט פיתחה החברה שפת תכנות בשם statechart ושפת מפרט גרפית בשם Statemate. "אד-קאד" שולבה ב-1987 בחברת אם אמריקאית בשם I-Logix, והתוכנה של החברה שווקה בהצלחה ברחבי העולם. ב-2006 I-Logix נרכשה על ידי יצרנית התוכנה השוודית טללוג'יק (Telelogic), ששנה אחר כך נרכשה על ידי חברת IBM. במסגרת חטיבת התוכנה Rational של IBM Statemate שולבה כחלק משפת המפרט לעיצוב מונחה-עצמים - UML כ-UML state machine .

פיתוח Statemate בחברה זו זיכה את פנואלי, יחד עם שבעה מעמיתיו, בפרס ACM למערכת תוכנה לשנת 2007. בשנה זו נבחר לעמית ACM.

נפטר בניו יורק ב-2 בנובמבר 2009. בעקבות פטירתו הוקדש לו עמוד השער של גיליון ינואר 2010 של הירחון CACM, כתב העת המרכזי של ה-ACM.

פנואלי היה נשוי לאריאלה ולזוג שלושה ילדים.

==ספרים שכתב או ערך==
<div class="mw-content-ltr">
* B. Banieqbal, H. Barringer, and A. Pnueli, editors. Temporal Logic in Specification, volume 398 of Lecture Notes in Computer Science. Springer-Verlag, 1987.
* Z. Manna and A. Pnueli. The Temporal Logic of Reactive and Concurrent Systems: Specification. Springer-Verlag, New York, 1991.
* Z. Manna and A. Pnueli. Temporal Verification of Reactive Systems: Safety. Springer-Verlag, New York, 1995.
* A. Pnueli and H. Lin, editors. Logic and Software Engineering. World Scientific, Singapore, 1996.
</DIV>

==לקריאה נוספת==
<div class="mw-content-ltr">
* Leah Hoffmann, "Amir Pnueli: Ahead of His Time", CACM, January 2010.
</div>

==קישורים חיצוניים==

* 

* 
* [https://heb.wis-wander.weizmann.ac.il/5-%D7%A9%D7%90%D7%9C%D7%95%D7%AA-%D7%9C%D7%A4%D7%A8%D7%95%D7%A4-%D7%90%D7%9E%D7%99%D7%A8-%D7%A4%D7%A0%D7%95%D7%90%D7%9C%D7%99/%D7%AA%D7%95%D7%A6%D7%A8%D7%AA-%D7%94%D7%9E%D7%9B%D7%95%D7%9F 5 שאלות לפרופ' אמיר פנואלי], באתר של מכון ויצמן למדע
* 
* 
* [https://web.archive.org/web/20091108132758/http://cs.nyu.edu/pnueli/ אמיר פנואלי], באתר של אוניברסיטת ניו יורק
* 
* 
* Kenneth Chang, [http://news.cnet.com/Amir-Pnueli,-pioneer-of-temporal-logic,-dies-at-68/2100-1007_3-6250241.html Amir Pnueli, pioneer of temporal logic, dies at 68], The New York Times
* [http://www.cs.nyu.edu/csweb/People/amirpnueli.html NYU Professor Amir Pnueli, 68, Distinguished Computer Scientist]
* 

==הערות שוליים==

קטגוריה:מדעני מחשב ישראלים
קטגוריה:מתמטיקאים ישראלים
קטגוריה:מתמטיקאים יהודים
קטגוריה:חוקרי שפות תכנות
קטגוריה:סגל מכון ויצמן למדע: מתמטיקה ומדעי המחשב
קטגוריה:סגל אוניברסיטת תל אביב: מתמטיקה ומדעי המחשב
קטגוריה:חברי האקדמיה הלאומית הישראלית למדעים
קטגוריה:זוכי פרס ישראל למדעי המחשב
קטגוריה:זוכי פרס טיורינג יהודים
קטגוריה:ישראלים זוכי פרסים בין-לאומיים
קטגוריה:עמיתי ACM
קטגוריה:בוגרי תיכון חדש
קטגוריה:בוגרי הטכניון - מכון טכנולוגי לישראל
קטגוריה:בעלי תואר דוקטור ממכון ויצמן למדע
קטגוריה:ישראלים שנולדו ב-1941
קטגוריה:ישראלים שנפטרו ב-2009
קטגוריה:זוכי פרס ACM למערכת תוכנה